Terence Tegg: Nog beskuldigdes se borgtogaansoek dan aangehoorTerence Tegg (Foto: Facebook) Die borgtogaansoek van nog drie beskuldigdes in die Clover-moordsaak sal na verwagting op 6 Junie 2022 aangehoor word. Lesiba Mantsi, Ralph Shingange en Melford Rammutla – wat ook intussen in verband met die moord op oud-Recce Terence Tegg in hegtenis geneem is – sal almal in die Tembisa-landdroshof verskyn. Dié verdagtes word saam met Mohale Shokane en Nkosinathi Mbatha daarvan beskuldig dat hulle op 17 Februarie vir Tegg en JJ Cassanga by ŉ Clover-aanleg in Johannesburg met klippe bestook het. Tegg en Cassanga was veiligheidswagte wat deur Clover aangestel is om sy aanleg in Johannesburg te beskerm ten tyde van die betogings. Tegg is op die toneel dood verklaar, terwyl Cassanga in die hospitaal opgeneem is. Die verdagtes staan ook tereg op aanklag van poging tot moord op Cassanga. Shokane en Mbatha se aansoek om borgtog is reeds op 19 April deur landdros Karien Brits in die Tembisa-landdroshof van die hand gewys. AfriForum se privaatvervolgingseenheid staan tans, kragtens ŉ waaksaamheidsopdrag, vir Michele Bebbington by wat verloof was aan Tegg, asook vir die Cassanga-familie. “Die privaatvervolgingseenheid sal weereens die borgverrigtinge bywoon om te verseker dat geregtigheid geskied,” het die burgerregte-organisasie Vrydag in ŉ verklaring gesê.